[Foto’s] Heelpad grondpad met die nuwe Jurgens Safari-reeksJurgens het ‘n paar veranderinge aan die Safari-reeks gemaak om meer spasie in die binneruim te skep. Foto: Verskaf. Die Jurgens Safari-reeks is die afgelope tien jaar al ŉ gunsteling onder avonturiers wat grondpaaie en die bos wil aandurf. Die Xcape is pas beduidend verander, binne sowel as buite. Die drukplaat en wiele is nou donkerkleurig om die visuele impak te verbeter. Die buitespens is vergroot en het rakke en laaie met seildeurtjies bygekry. ŉ Nuwe SnoMaster ys/vrieskas is ook aan die buitekant van die sleep/woonwa aangebring. Die uitleg aan die binnekant is aansienlik verbeter. Danksy die yskas aan die buitekant is daar meer spasie in die binneruim. Alle kassies het ook seildeurtjies wat met ritssluiters werk. Die bed wat uitvou is ook nou heelwat groter en die tent is hersien. Die dak het voorheen slegs aan een kant opgelig, maar ŉ splinternuwe meganisme is ontwikkel sodat die dak aan albei kante opgelig kan word en sodoende meer ruimte aan die binnekant van die Xcape bied. Die Xplorer spog ook met die donker drukplate en swart wiele en veranderings aan die binneruim sluit in gordyne, nuwe afwerkings en meubels in natuurlike kleure, asook seildeurtjies wat met ritssluiters werk. Die tent is ook aangepas en die Xplorer het ŉ 80 liter SnoMaster ys/vrieskas. Hierdie nuwe Safari-reeks kom met ŉ lekker storie. Boitumelo Sekgetho het in Mei 2006 by Jurgens CI aangesluit as ŉ deeltydse veselglas-afwerker. In Augustus daardie jaar is hy permanent aangestel in dié posisie. In Maart 2007 is hy aangestel in die metaalwerkafdeling as ŉ masjien-programmeerder. In November 2010 is hy oorgeplaas na die ontwerp- en ontwikkelingsafdeling as ŉ junior ontwerper. Saam met sy mede-ontwerpers het hulle die hele reeks staalsleepwaens ontwerp en hy is nou die hoofontwerper vir die splinternuwe Jurgens Xcape. Boitumelo se sukses met die Xcape is ŉ bewys van Jurgens CI se toewyding aan sy personeel se ontwikkeling.